Kejadian 20 (BUGIS)
1Létté’i Abraham polé ri Mamré lao ri bagiyang yattanna tana Kanaan, sibawa mattette ri pallawangenna Kadés sibawa Syur. Siyagangngaré wettu ri munrinna, wettunna monroi ri Gerar,
2napowadai makkedaé Sara bainéna iyanaritu anrinna. Rimakkuwannanaro Arung Abimélékh polé ri Gerar nasuroi surona tiwii Sara ri aléna.
3Riséuwaé wenni nappaitangngi Allataala aléna lao ri arungngéro ri laleng nippi, sibawa makkeda, "Matéko matu, nasaba purai muwala iyaro makkunraié; saba’ purani mallakkai."
4Iyakiya Abimélékh dé’pa narapii géssai Sara, nakkeda iyaro arungngé, "Puwang, dé’ upasala! Maéloiga Puwangngé pabbinasaka sibawa bangsaku?
5Aléna muto Abraham powadai makkedaé iyaro makkunraié anrinna, sibawa iyaro makkunraié makkeda makkuwa towiro. Purai upogau’ iyaro gau’é sibawa ati mapaccing, jaji dé’ upasala."
6Nappébali Allataala ri laleng nippiéro, "Mémeng, Uwisseng makkedaé mupogau’i sibawa ati iya mapaccingngé. Rimakkuwannanaro Ulawa-lawaiko pogau’ dosa lao ri Iyya, sibawa dé’ Uleppessakko géssai iyaro makkunraié.
7Iyakiya makkekkuwangngé, palisuni lao ri lakkainna. Lakkainna séddiwi nabi, nanassempajangekko matu kuwammengngi dé’ mumaté. Iyakiya rékko dé’ mupalisui, éngngerangngi, iko sibawa sininna ra’ya’mu matéi matu!"
8Pappa bajanana, maélé senna’ni Abimélékh mobbii sininna pegawénna sibawa powadangngi mennang sininna kajajiyangngéro. Métau senna’ni mennang.
9Purairo naobbini Abimélékh Abraham sibawa makkutana, "Aga pura mupogau’ lao ri idi? Aga asalakku lao ri iko, angkanna mupapoléi abalaéwé ri yasé’ku sibawa akkarungekku? Dé’ siseng nasipato’ko pogau’i pada-padaéro lao ri iyya.
10Magi mupogau’i makkuwaéro?"
11Nappébali Abraham, "Uwasengngi, kuwaé dé’gaga tau iya métaué ri Allataala, angkanna riyunoka matu ri tau iya macinnaiyéngngi bainéku.
12Na mémengngi iyaro anrikku. Manguru ambo’ki, iyakiya laing indo’, nainappaki kawing.
13Na wettunna Allataala suroka salaiwi bolana ambo’ku sibawa sollé ri wanuwa-wanuwa laingngé, makkedaka lao ri bainéku, ‘Pannessani atinuluremmu lao ri iyya sibawa makkeda lao ri tungke tauwé makkedaé iyya’é kakamu.’"
14Purairo napalisuni Abimélékh Sara lao ri Abraham, na wettuéro nawéréng towi ata-ata, bimbala sibawa saping.
15Adanna iyaro arungngé lao ri Abraham, "Iyanaé sininna wanuwakku; mattette’no kéga mupoji."
16Nainappa makkeda lao ri Sara, "Purani uwéréng kakamu sisebbu dowi péra’ selaku butti lao risininna tauwé makkedaé tonget-tongekko dé’ mupasala."
17PUWANGNGE pura mébbui manang sininna makkunraié ri saorajana Abimélékh nasaba kajajiyangngé sibawa Sara, bainéna Abraham. Nainappa massempajang Abraham lao ri Allataala, na Allataala pajjappai Abimélékh, bainéna sibawa ata-atanna makkunraié, angkanna iyaro sining makkunraié weddinni mémmana’si.